
Biserica romano-catolică 


«Sf. Petru şi Paul», 
«Sf. Anton» 





Paul, este cunoscută, în Piteşti, mai ales, sub numele 

de Biserica «Sf. Anton», deoarece credincioşii 
romano-catolici îl consideră pe acest sfânt protectorul tuturor 
oamenilor aflaţi în dificultate. În ultimii ani, biserica a fost 
frecventată constant de cei aproximativ 450 de credincioşi din Piteşti, 
potrivit evidenţelor parohiale ale comunităţii catolice. 

Începuturile aşezământului ecleziastic de rit catolic sunt 
asociate cu dezvoltarea oraşului ca important centru economic la 
jumătatea secolului al XIX-lea, context demografic implicând 
stabilirea în urbe a unor străini de diverse naţionalităţi: austrieci, cehi, 
germani, italieni şi unguri, care practicau religia catolică. În anul 
1848, cei circa 50 de credincioşi de acest rit apelau la serviciile 
oferite de călugării franciscani stabiliţi în Câmpulung, unde numărul 
catolicilor era considerabil mai mare. 

Slujbele s-au efectuat iniţial în casa renumitului fierar Ignatie 
Incze, pentru ca, ulterior, administraţia comunală din Piteşti să 
asigure diverse facilităţi străinilor, oferindu-le, în jurul anului 1855, 
terenuri pentru cimitir, dar şi pentru edificarea unei biserici proprii în 
zona centrală a urbei. În acţiunea de delimitare a terenurilor, catolicii 
vor primi sprijinul generalului austriac Jellachich. Concomitent, la 
propunerea feldmareşalului austriac Iosif Coronini, se va declanşa 
campania de colectare a fondurilor necesare pentru construirea unei 

capele şi a unei şcoli destinate copiilor de religie catolică. Având 
aprobarea de principiu a episcopului de Nicopolis ad Istrum şi 
administrator apostolic al Valahiei, meşterul Ignatie Incze a 
cumpărat, în 1864, cu 1000 de galbeni colectaţi de la comunitatea 
catolică, o casă deţinută de Maria Berindei pe Uliţa Târgului. În anul 
1868, casa a fost amenajată ca locaş de cult, asigurându-se, astfel, 
celor aproximativ 200 de catolici din oraş, participarea la 
desfăşurarea slujbelor religioase. 

Capela a fost închinată patronilor spirituali, Sfinţii Apostoli 
Petru şi Paul, primul paroh fiind, din decembrie 1869 până în iulie 
1870, călugărul franciscan Probus Szab6. Referindu-se la catolicii 
din Piteşti, economistul şi juristul lon C. Lerescu menţiona în anul 
1860: „Cei mai mulţi catolici sunt germani; ei sunt: cizmari, 
comercianţi de băuturi, croitori bărbăteşti, lumânărari, orologeri, 
săpunari şi tâmplari.”. 

După ce comunitatea catolică a crescut considerabil prin 
stabilirea în oraş a unor italieni tăietori de lemne, în 1871, va deveni 
paroh călugărul pasionist Angelus Appetiti. În anul următor, parohia 
catolică va fi coordonată de misionarul pasionist Antonin Ciardella, 
care s-a preocupat efectiv de starea socială a comunităţii 
încredințate spre păstorire. 

Monument de arhitectură ecleziastică, Biserica romano- 
catolică actuală a fost edificată, în perioada 2 mai 1895 — 30 iulie 
1896, prin efortul constant al preotului diecezan Augustin Kuczka, 
care a antrenat, în această acţiune de interes comunitar, populaţia 
piteşteană de religie catolică formată din: austrieci, cehi, germani, 
italieni şi unguri stabiliţi în oraş 

Proiectul construcţiei ecleziastice a fost conceput de 
arhitectul Alexander Lapierre, dimensiunile bisericii înregistrând: 15 
m lungime, 7 m lăţime, 7 m înălţime, biserica fiind dominată de un 
turn înalt de 20 m. 

La 1 iunie 1897, arhiepiscopul Xaveriu de Hornstein oficia cu 
mare fast sfinţirea bisericii şi consacrarea altarului executat de către 
celebra firmă austriacă Stiflesser din Tirol, specializată în efectuarea 

unor asemenea opere de artă, inclusiv a amvonului şi a unora dintre 
statuile existente în interior. 

Sub aspect arhitectural, biserica prezintă un plan de tip navă, 
având, în zona vestică, o absidă semicirculară în interior, străpunsă 
central de o fereastră cu arcadă semicirculară ale cărei vitralii redau 
imaginea sfinţilor protectori ai locaşului de cult: «S. Petrus et 
Paulus». Ferestrele de pe laturile de nord şi de sud terminate în arc 
ogival sunt decorate cu vitralii executate în atelierele R. Ziegeter din 
Bucureşti, reprezentând pe sfinţii: «S. Georgius», «S. loannes 
Batista», «S. Paulus a Croce» (latura sudică) şi «S. Josephus», «S. 
Stephanus», «S. lacobus» (latura nordică). Printre comanditarii 
vitraliilor, sunt menţionaţi, „Alexander et Xenia Lapierre” şi familia 
renumitului farmacist Ştefan Babic, fondatorul Capelei «Sf. 
Gheorghe» şi al cimitirului piteştean. Rozeta — fereastra circulară cu 
rol ornamental de la faţadă — din spaţiul afectat orgii se integrează, 
prin vitraliile sale, în registrul decorativ specific unei catedrale gotice. 

Interiorul bisericii este marcat de două coloane masive de 
zidărie care susţin, central, plafonul, unind arcadele concepute în 
mâner de coş 

Pictura murală a fost executată iniţial de către artistul 
piteştean Materna dominată de un accentuat decorativism, evident 
şi în opere similare realizate de artist în instituţii publice importante 
din oraş. Plafonul este, actualmente, decorat cu o pictură murală 
realizată sub forma a şase panouri dreptunghiulare, iar altarul — cu 
arce ogivale gotice proiectate pe un cer albastru înstelat. Spaţiul 
interior sub limita inferioară a ferestrelor a fost lambriat cu plăcuţe de 
lemn 

Accesul spre _turla-clopotniţă este posibil pe o scară 
amplasată în zona de nord-est a intrării în biserică, amvonul fiind 
delimitat prin patru coloane de zidărie; cele centrale sunt placate cu 
lemn. Iluminarea interiorului este asigurată prin ferestrele prevăzute 
cu vitralii, dar şi prin intermediul a şase candelabre metalice 

În anul 1914, va fi introdus iluminatul electric. Pe ușa bisericii, 
este încrustat numele meșterului Heinrich Sattler [1860-1935], un 
generos iniţiator al restaurării locașului de cult. 

Grav afectată de cutremurul din 10 noiembrie 1940, 
construcţia a fost consolidată în anul 1942, prin preocuparea 
preotului Roman  Karapczynski,  modificându-se structural 
presbiteriul, absidiola din spatele altarului, precum şi absidele 
laterale. Seismul din 4 martie 1977 deteriorează considerabil 
construcţia, care va fi reparată de meşteri specializaţi în efectuarea 
operaţiunilor de restaurare şi repictată integral de către pictorul Dan 
Broscăuţeanu, prin osârdia preotului losif Gonciu. 

După cutremurul din august 1986, plafonul va fi refăcut 
integral, pictura murală şi vitraliile afectate de seism se vor restaura, 
prin efortul susţinut al preotului paroh Iosif Cobzaru 

În anul 1996, se efectuează, pe baza proiectului arh 
Alexandru Mulţescu de la Institutul de proiectări Argeş, lucrări de 
extindere a spaţiului interior al bisericii, iar băncile de lemn sunt 
înlocuite cu unele pe structură metalică. 

Construirea casei parohiale din incintă s-a realizat, în cursul 
anilor 1990-1994, conform planului arh. Pompiliu Soare de la 
Institutul de proiectări Argeş, fondurile fiind asigurate de către 
Arhiepiscopia din Bucureşti, prin preocuparea constantă a 
arhiepiscopului dr. loan Robu. 

Interesată permanent de viaţa comunităţii romano-catolice 
locale, Biserica «Sf. Anton» a organizat o Şcoală parohială sub 
coordonarea profesorului Alexandru Tones, şcoală dezvoltată 
ulterior de către preotul Gustav Miller. La 20 mai 1898, a fost 
creată Asociaţia cu scop pios «Îngerul păzitor», iar, în anul 1926, 
parohul Emmanuel Kreis a înfiinţat Grădiniţa parohială destinată, în 
special, copiilor din familiile catolice. Reforma comunistă a 
învăţământului din 1948 va desfiinţa atât şcoala cât şi grădiniţa 
considerate „un factor destabilizator al procesului de educaţie ateist- 
ştiinţifică a maselor populare”. În anul 1991, Grădiniţa parohială 
«Îngerul păzitor» va fi redeschisă pentru copiii celor 263 de familii cu 
748 de credincioşi din comunitatea catolică piteşteană 

